Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2020/C 200/07)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa julkaisupäivästä.

YHTENÄINEN ASIAKIRJA

”ΡΟΔΙ ΕΡΜΙΟΝΗΣ” (RODI ERMIONIS)

EU-nro: PDO-GR-02389 – 12.1.2018

SAN (X) SMM ( )

1. Nimi tai nimet

”Ρόδι Ερμιόνης” (Rodi Ermionis)

2. Jäsenvaltio

Kreikka

3. Maataloustuotteen tai elintarvikkeen kuvaus

3.1. Tuotelaji

Luokka 1.6 – Hedelmät, vihannekset ja viljat sellaisenaan tai jalostettuina

3.2. Kuvaus 1 kohdassa nimetystä tuotteesta

”Ρόδι Ερμιόνης” (Rodi Ermionis) on Ermioni-granaattiomenapuun hedelmä. Ermioni on Punicaceae-heimoon kuuluvan Punica granatum L. -lajin paikallinen lajike, joka kasvaa nimensä mukaisesti Ermionidan alueella. Se on paikallinen ekotyyppi, joka on luonnonvalinnan tuloksena sopeutunut ajan myötä paikallisiin ilmasto-oloihin ja paikallisten tuottajien käyttämiin kasvatusmenetelmiin. Näistä kasveista saadaan myös lisäysaineistoa alueen uusia istutuksia varten.

Kypsällä hedelmällä on markkinoille saatettaessa seuraavat ominaisuudet:

1. Morfologiset ominaisuudet: — Muoto: Pyöreä. Kuori on ohut, nahkamainen, pehmeä ja kiiltävä. Hedelmän sisällä olevien siementen ydin on keskikokoinen, pehmeä ja osittain puumainen. Se rikkoutuu helposti pureskeltaessa. — Väri: Kuoren väri vaihtelee kellertävän vaaleanpunaisesta punaiseen pinnan auringolle altistumisen mukaan. Siementen väri vaihtelee vaaleanpunaisesta punaiseen.

2. Aistinvaraiset ominaisuudet: Hedelmän maku on makea tasapainoisen sokeri-happosuhteen ansiosta. Siemenet ovat makeita ja pehmeitä, ja niiden ydin rikkoutuu helposti pureskeltaessa.

3. Fysikaalis-kemialliset ominaisuudet: — Brix-arvo: vähintään 15° — Happamuus (sitruunahappopitoisuus): enintään 0,4.

Tuote saatetaan markkinoille tuoreena hedelmänä sekä pakattuina, sellaisinaan syötävinä granaattiomenan siemeninä.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

—

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien tuotantovaiheiden on tapahduttava yksilöidyllä maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

—

3.6. Tuotteen, johon rekisteröity nimi viittaa, merkitsemistä koskevat erityiset säännöt

—

4. Maantieteellisen alueen tarkka rajaus

Rodi Ermionis -hedelmää tuotetaan Ermionidan kunnassa, joka kuuluu Peloponnesoksen alueen Argoliin alueyksikköön. Ermionidan kunta sijaitsee Argoliin prefektuurin itäosassa, ja siihen kuuluvat Kranidin, Ermionin ja Porto Helin kuntayksiköt sekä Koiladan, Didyman, Fournoin, Thermisian ja Iliokastron paikallisyhteisöt. Lännessä se rajoittuu Argoliinlahteen ja etelässä Myrtoanmereen.

5. Yhteys maantieteelliseen alueeseen

Yksilöity alue on niemi, jonka maasto on melko tasainen. Paikalliseen mikroilmastoon vaikuttavat alueen pohjoisrajan muodostava 1 121 metriä korkea Didymo-vuori (Argoliin toiseksi korkein vuori), idän ja koillisen puoleisella reunalla kohoava Adere-vuoristo sekä meri, johon Ermionidan kunta rajoittuu etelässä ja lännessä.

Ermionidan ilmastolle on vuoden aikana ominaista, että

— äärilämpötiloja ei ole, sillä talvella ei ole käytännöllisesti katsoen koskaan pakkasta, ja kesät ovat lempeitä, pitkiä ja kuumia

— päivä- ja yölämpötilojen välinen ero on pieni

— auringonpaistetta on paljon

— sadetta on vähän ja suhteellinen kosteus on pieni keväällä ja syksyllä (syys-lokakuu).

”Rodi Ermionis” on luonteenomainen ja ainutlaatuinen, ja sillä on suora yhteys maantieteelliseen alueeseen, jolla se kasvaa, koska lopputuotteen ominaisuudet johtuvat erityisistä ilmastotekijöistä ja kasvatusmenetelmistä.

Rodi Ermionis -hedelmää on kasvatettu Ermionissa vuosikymmeniä. Sen nimi ”Ermioni” (paikallisyhteisön ja entisen kunnan nimi) tarkoittaakin aluetta, jolla se on kehitetty ja jolle se on menestyksekkäästi sopeutunut.

”Rodi Ermionis” on paikallinen ekotyyppi, johon viitataan internetissä, lehdissä ja muissa tiedotusvälineissä Ermioni-lajikkeena, koska se on sopeutunut alueelle hyvin. Se on ajan myötä kehittynyt paikallinen lajike, jota varten kasvattajat valitsevat edelleen kasveja, joilla on halutut ominaisuudet, ja lisäävät niitä alueella kasvullisesti. Paikallisen lajikkeen erityispiirre on pehmeä siemenydin. Naousassa sijaitsevan lehtensä pudottavien hedelmäpuiden osaston tekemässä tutkimuksessa tarkasteltiin useita Kreikan eri osista kerättyjä ja viljelyyn suositeltavia merkittäviä granaattiomenien genotyyppejä, muun muassa Rodi Ermionis -lajiketta. Tutkimuksessa todetaan muun muassa, että Rodi Ermionis -lajikkeella on pehmeä siemenydin toisin kuin muilla lajikkeilla, joissa ydin on kova tai puolikova.

Muita Rodi Ermionis -lajikkeen erityisominaisuuksia ovat makea maku ja pehmeä kuori. Ne johtuvat luontoon liittyvistä tekijöistä ja käytössä olevista kasvatusmenetelmistä.

Etenkin makeaan makuun voidaan vaikuttaa puiden muotoon leikkaamisella. Siten varmistetaan, että kasvien lehtien pinta-ala kasvaa ja yhteyttäminen lisääntyy. Tämä voidaan tehdä, koska pakkasta ei ole. Siten myös varmistetaan, että puut saavat paljon ilmaa ja hedelmät paljon aurinkoa. Nämä olosuhteet ovat suotuisat sokerien tuotannolle ja happojen jakautumiselle, jolloin makeudesta saadaan tasapainoista. Sokeripitoisuuden (liukenevien kiinteiden aineiden) Brix-arvon on oltava vähintään 15°, ja happamuuden alle 0,4 (ilmaistaan sitruunahappopitoisuutena).

Rodi Ermionis -lajikkeen ja muiden granaattiomenien näytteiden Brix-arvo ja happamuus mitattiin lehtensä pudottavien hedelmäpuiden osastolla Naousassa. Rodi Ermionis -lajikkeen mehu oli makeinta, koska siinä korkea Brix-arvo yhdistyy matalaan happamuuteen.

Vaikka pehmeä kuori voi haljeta helposti, yksilöidyllä maantieteellisellä alueella sitä ei tapahdu luontoon liittyvien tekijöiden ja erityisen viljelymenetelmän vuoksi. Tuottajien pitkä kokemus Rodi Ermionis -lajikkeen kasvattamisesta on saanut heidät kehittämään erityisen kastelutekniikan. Vuosia kestäneen kasvatuksen ja kasvien tarkkailun jälkeen sen on havaittu parantavan hedelmien muodostumista ja auttavan ehkäisemään hedelmien halkeamista. Kun puut kukkivat ja hedelmät muodostuvat (toukokuu), kastelu lopetetaan. Sillä varmistetaan pölyttymisen onnistuminen, parannetaan hedelmien muodostumista ja saadaan hedelmästä tasapainoinen. Hedelmän pehmeä kuori ei halkea helposti yksilöidyn alueen kuumien ja kuivien olojen sekä viljelykäytännön ansiosta. Erityisesti kesällä ja alkusyksystä, kun sadonkorjuuaika lähestyy, kasvustoa kastellaan, jotta maaperässä on riittävästi kosteutta. Se auttaa pitämään kuoren pehmeänä ja ehkäisemään halkeamista tehokkaammin, koska pehmeän kuoren ansiosta ulkoisesta kudoksesta kasvaa tasainen ja yhtenäinen. Tämä puolestaan suojaa hedelmää halkeamisen aiheuttavilta äkillisiltä muutoksilta. Tässä auttaa myös päivä- ja yölämpötilojen välinen vähäinen ero koko vuoden ajan sekä sateiden vähäisyys yksilöidyllä alueella syksyllä, jolloin hedelmät kypsyvät.

Hedelmät korjataan erittäin varovaisesti ja aina manuaalisesti, joko käyttämällä erityisiä oksasaksia tai käsin, koska Rodi Ermionis -hedelmässä on pehmeä ja ohut kuori, joka kolhiutuu helposti. Näin vähennetään vahingoittumisen riskiä ja sadonkorjuun jälkeistä saastumista sekä varmistetaan hedelmän korkea laatu.

Ermionidan ympäristöolosuhteet ovat antaneet Rodi Ermionis -lajikkeelle sen erityisominaisuudet, jotka erottavat sen muista granaattiomenista ja joiden ansiosta se on saanut markkinoilla erinomaisen maineen tuotteena, joka täyttää kuluttajien erityiset tarpeet ja toiveet. Ermionidan kunta on järjestänyt vuodesta 2011 lähtien yhteistyössä granaattiomenien kasvattajien ja paikallisten elinten kanssa Ermionin granaattiomenafestivaalia. Siellä on erilaisia tapahtumia, kuten kaupungin koristelua ja tuotteen jakelua Ermionin satamassa ja kaupoissa, useiden erilaisten granaattiomenapohjaisten erikoisuuksien (elintarvikkeet, makeiset, alkoholijuomat) valmistamista ja niiden tarjoamista yleisölle sekä kulttuuri- ja tiedetapahtumia.

Tuote-eritelmän julkaisutiedot

(asetuksen 6 artiklan 1 kohdan toinen alakohta)

http://www.minagric.gr/images/stories/docs/agrotis/POP-PGE/2020/prodiagrafes_rodi_ermioni290120.pdf

(1) EUVL L 343, 14.12.2012, s. 1.